བཀྲ་ཤིས་བདེ་ལེགས།ད་གུས་པས་ཁྱེད་རང་ལ་མཁས་དབང་ཞེས་འབོད་ན་ཁྱེད་ནི་མིང་གྲགས་ལ་མི་དགའ་བའི་མི་ཞིག་དང་དོན་དངོས་ལ་དགའ་བའི་མི་ཞིག་ཡིན་པ་ངས་ཚོར་སྣང་བྱུང་།སློབ་དཔོན་ཆེན་པོ་མཁས་དབང་ཟམ་གདོང་རིན་པོ་ཆེ་ལ་ཆ་མཚོན་ན།འཛམ་གླིང་གི་མཁས་དབང་མིང་ཐོག་ནས་ཐོན་པའི་ཕྱག་ཁྱེར་འདྲ་བ་གང་ཡང་མེད་ལ།མཁས་དབང་དགེ་འདུན་ཆོས་འཕེལ་ལ་ཡང་དེ་ལྟར་མེད།ཡིན་ཡང་སྤྱི་ཚོགས་ཀུན་ལ་ཁོང་རྣམ་པ་འདྲ་བར་མཁས་དབང་ཞེས་དུས་ཀུན་ཏུ་འབོད་ཀྱི་འདུག་ན་དེ་དང་གཅིག་མཚུངས་ཕྲན་ནས་ཀྱང་ཁྱེད་ལ་ནམ་ཡང་མཁས་དབང་ཞེས་འབོད་པར་འདོད།མཁས་དབང་ཟམ་གདོང་རིན་པོ་ཆེ་ནི་དེ་སྔ་ཝ་ཎ་མཐོ་སློབ་ཏུ་སློབ་སྤྱིའི་ལས་འཁུར་ཞུས་པ་དང་།དེ་ནས་སྤྱི་འཐུས་ཚོགས་གཙོ།བཀའ་བློན་ཁྲི་པ་སོགས་ཀྱི་ལས་རྒྱུན་རིང་༸གོང་ས་མཆོག་གི་ལམ་སྟོན་འོག་ཤར་བསྐྱོད་གནང་ཐུབ་མཁན་ཞིག་དང་།རིན་པོ་ཆེ་ཁོང་གི་དུས་ཚོད་གཉན་ཕྲང་ཅན་འདིའི་འོག་དཀའ་ངལ་རྣམས་ལ་གདོང་ལེན་དང་།དྲང་གཞག་གི་ཐོག་ནས་བོད་མི་རིགས་རྣམས་ཀྱི་འབྱུང་འགྱུར་སྤྱི་ཚོགས་ལ་རླབས་ཆེན་གྱི་མཛད་རྗེས་བཞག་ཡོད།དེར་བརྟེན་ཁོང་གི་ཡོན་ཏན་དང་ཁྱད་ཆོས་རྣམས་ལ་བལྟས་ནས་བོད་མི་ཚོས་མཁས་དབང་ཞེས་འབོད་བཞིན་ཡོད།མཁས་དབང་དགེ་འདུན་ཆོས་འཕེལ་ཡང་དེ་སྔ་ས་མ་ཤོར་གོང་ནས་སྔོན་ཐོན་མི་སྣ་ཞིག་དང་།མ་འོངས་པའི་བོད་ཀྱི་གནས་སྟངས་ལ་འགྱུར་བ་བཏང་དགོས་པར་ཕུགས་རྒྱང་རིང་པོར་གཟིགས་ཐུབ་མཁན་དང་།ཁོང་གི་རྩོམ་ཡིག་ཀྱང་གྲངས་ལས་འདས་པ་ཡོད་པས་དེ་ནས་ཡང་ང་ཚོས་རྟོགས་ཐུབ་པ་ཞིག་ཡིན།མཁས་དབང་ཆུང་ཚེ་རིང་ལགས་ཀྱང་དེ་བཞིན་ཡིན་པ་ངས་ཚོར་བཞིན་འདུགཁྱེད་ཀྱི་དུས་ཚོད་མང་ཆེ་བ་མི་རིགས་ཀྱི་དོན་དུ་བཏང་བ་དང་།འབྱུང་འགྱུར་བོད་མི་རིགས་ཀྱི་ཆེད་དུ་བྱས་རྗེས་ཐེངས་མང་བཞག་མྱོང་བ་དང་།མཐའ་ན་བསྐལ་པ་བརྒྱ་ཕྲག་གི་བར་དུ་བོད་མི་རིགས་བསམ་ཐུབ་མཁན་གྱི་སྐྱེ་བོ་ཞིག་ཡིན་པར་ངོས་འཛིན་གྱི་ཐོག་ནས་ཁྱེད་ལ་གཞན་གྱི་མཁས་དབང་བརྗོད་ནའང་འདྲ་མ་བརྗོད་ནའང་འདྲ།གུས་པའི་སེམས་ནང་ནམ་ཡང་ཁྱེད་རང་མཁས་དབང་ཞིག་ཡིན།